/* KUMM/2011/0436 finali */ GREEN PAPER dwar il-miżuri ta' promozzjoni u ta' informazzjoni għall-prodotti agrikoli: strateġija Ewropea b'valur miżjud għoli għall-promozzjoni tal-palat tal-prodotti tal-Ewropa





(...PICT...) GREEN PAPER dwar il-miżuri ta' promozzjoni u ta' informazzjoni għall-prodotti agrikoli: strateġija Ewropea b'valur miżjud għoli għall-promozzjoni tal-palat tal-prodotti tal-Ewropa 1. Daħla: Għaliex għandu jkun hemm green paper dwar il-politika tal-informazzjoni u tal-promozzjoni tal-prodotti agrikoli? Il-kwalità tal-prodotti agrikoli u agroalimentari tal-Ewropa hija rikonoxxuta fuq firxa wiesgħa. Filwaqt li ġie żviluppat mit-tradizzjonijiet, l-għarfien u l-kapaċità fl-innovazzjoni tal-produtturi, il-mudell Ewropew huwa bl-istess mod ir-riżultat ta' Politika Agrikola Komuni (PAK) b'saħħitha u b'standards ta' produzzjoni li bħalhom ma jinsabu mkien ieħor fid-dinja. Jeħtieġ li nippromwovu dan il-mudell li għandu rwol deċiżiv fil-kapaċità tal-Unjoni Ewropea biex toħloq ekonomiji dinamiċi fil-livell lokali, li jissodisfaw l-aspettattivi tal-konsumaturi Ewropej u li jqajmu l-interess fost il-konsumaturi tal-pajjiżi terzi. Madankollu, is-suċċess tas-settur agrikoli u agroalimentari Ewropew ma għandux itellef l-attenzjoni minn fuq l-isfidi konsiderevoli li dan is-settur qed jiffaċċja. L-ewwel nett, l-isforzi tal-produtturi tal-UE fl-oqsma sanitarji, ambjentali jew tal-benessri tal-annimali mhux dejjem huma rikonoxxuti kif xieraq. It-tieni nett, kemm fis-swieq tradizzjonali tal-UE kif ukoll fis-swieq emerġenti daħlu atturi ġodda li jikkostitwixxu kompetituri b'saħħithom. Fl-aħħar nett, l-UE għandha wirt kulinarju b'diversità kbira li għalhekk jaqbel li jiġi sfruttat bis-sħiħ. Il-PAK tippermetti li jsir użu aħjar mill-potenzjal tas-settur agrikolu u agroalimentari Ewropew. Bħalissa għaddej proċess ta' riforma li se jiżgura, b'seħħ mill-2013, li din il-politika tikkontribwixxi bis-sħiħ għall-Istrateġija Ewropea 2020 għat-tkabbir intelliġenti, sostenibbli u inklussiv, billi tippromwovi settur tal-agrikoltura li jkun kapaċi jwassal is-sikurezza tal-ikel, l-użu sostenibbli tar-riżorsi naturali u dinamiżu għaż-żoni rurali. Dan jirrikjedi, b'mod parallel, riflessjoni profonda dwar il-politika tal-informazzjoni u tal-promozzjoni dwar il-prodotti agrikoli li tikkostitwixxi waħda mill-istrumenti tal-PAK. L-oġġettiv ta' din il-Green Paper huwa li jinfetaħ dan id-dibattitu permezz tal-konsultazzjoni mal-atturi kollha konċernati – il-konsumaturi, il-produtturi, id-distributuri u l-awtoritajiet – bil-għan li tissawwar strateġija ġdida għall-promozzjoni u għat-tixrid tal-informazzjoni li se tkun iffokata u ambizzjuża fl-ambitu tagħha, sabiex jinkisbu benefiċċji akbar mir-riżorsi konsiderevoli tas-settur agroalimentali u tal-biedja tal-Ewropa. 2. Il-valur miżjud għall-Ewropa tal-politika tal-informazzjoni u tal-promozzjoni. 2.1. X'inhuma l-isfidi għall-politika tal-informazzjoni u tal-promozzjoni favur il-prodotti agrikoli? 2.1.1. Il-punti pożittivi u l-punti dgħajfa tal-miżuri li saru sal-lum Il-politika tal-informazzjoni u tal-promozzjoni tal-prodotti agrikoli inħolqot fil-bidu tas-snin tmenin [1980]. Progressivament ġiet estiża għall-biċċa l-kbira tal-prodotti agrikoli u agroalimentari fl-istadju tal-ewwel proċessar. Fil-bidu tas-snin elfejn [2000], minbarra d-dħul fis-seħħ tal-miżuri fl-qosma tal-iġjene u tas-sikurezza tal-ikel, din il-politika wriet li tiflaħ tappoġġa l-isforzi tal-produtturi tal-UE għar-restawr tal-fiduċja tal-konsumaturi maħsuda minħabba l-kriżijiet tad-dijossidu u tal-BSE. Dan sar bil-ħolqien ta' ambjent li jagħmilha aktar faċli biex jinfetħu swieq għal prodotti bħaż-żejt taż-żebbuġa li fil-passat kienu jitwasslu biss bis-saħħa tal-mezzi limitati fl-Ewropa tat-Tramuntana u fl-Ewropa Ċentrali. Fl-aħħar nett ikkontribwixxiet għaż-żieda rapida fil-għadd tat-tikketti ta' kwalità li żiedu l-għarfien fost il-konsumaturi dwar il-prodotti tal-ikel li hemm disponibbli fl-UE. Minbarra dawn l-eżempji pożittivi ħafna, l-aħħar ħames snin (ara t-Tabella 1 dwar il-perjodu 2006-2010) [1] ukoll urew il-limiti tal-politika attwali tal-informazzjoni u tal-promozzjoni tal-prodotti agrikoli fir-rigward tal-punti li ġejjin: – Is-swieq dinji laħqu l-quċċata tal-iżvilupp. L-UE hija mexxejja dinjija fil-kummerċ agrikolu u agroalimentari, iżda s-sehem tas-suq tagħha qed jingħafas minħabba l-atturi oħra aktar aggressivi. Il-miżuri tal-promozzjoni barra l-UE fil-preżent huma limitati (anqas minn nofs dawk tas-suq intern). Jeħtieġ li jiġi determinat jekk l-UE għandhiex iżżid il-miżuri tagħha f'dan il-livell; – L-inizjattivi msejħa ‘Pajjiżi Multipli’ jew ‘Prodotti Multipli’, li jkopru bosta Stati Membri jew bosta prodotti b'mod koordinat, mhumiex jiġu inkoraġġiti biżżejjed jew jidhru kumplessi wisq biex jiġu implimentati fil-qafas preżenti. Madankollu, jippermettu li jitkattar l-effett tal-miżuri implimentati; – Id-distribuzzjoni ġeografika tal-programmi ma tkoprix b'mod sodisfaċenti d-diversità tal-prodotti u tat-teknika tal-Istati Membri kollha tal-UE; – Il-Qorti Ewropea tal-Awdituri sabet ukoll nuqqasijiet fl-2009 wara verifika dwar l-effettività ta' azzjonijiet [miżuri] ta informazzjoni u ta' promozzjoni [2]. Tabella nru 1: Il-programmi ta' informazzjoni u ta' promozzjoni favur il-prodotti agrikoli li twettqu fil-qafas tar-Regolament (KE) Nru 3/2008 fil-perjodu 2006-2010 2.1.2. Liema huma l-miri li għandhom jiggarantixxu l-akbar valur miżjud Ewropew? Biex tkun tista' tisfrutta l-potenzjal għat-tkabbir tas-swieq agrikoli u agroalimentari, tipprovdi appoġġ aħjar għall-isforzi li qed isiru mill-produtturi Ewropej u tippromwovi d-diversità tal-prodotti tagħha, l-UE għandha turi aktar ambizzjoni fl-implimentazzjoni tal-politika tal-informazzjoni u tal-promozzjoni. Dan jista' jsir, b'mod speċifiku billi jittieħed approċċ strateġiku aktar immirat skont il-karatteristiċi partikolari tas-swieq lokali, Ewropej u globali. Sussegwentement jiġu ddefiniti l-għanijiet speċifiċi tal-politika tal-informazzjoni u tal-promozzjoni għal kull wieħed mis-swieq sabiex, fil-każijiet kollha, il-miżuri li jittieħdu jkunu mmirati aħjar, u bil-għan li jinkiseb l-akbar valur miżjud Ewropew. B'mod ġenerali, dawn l-għanijiet jinkludu: · L-ipproġġettar aħjar tal-produzzjoni agrikola Ewropea u l-konsolidazzjoni tal-pożizzjoni tagħha fis-swieq; · Il-promozzjoni tal-istandards għoljin ħafna tal-UE fl-oqsma sanitarji, ambjentali u tal-benessri tal-annimali, u l-għoti ta' informazzjoni aħjar lill-konsumaturi dwar il-mudell tal-produzzjoni Ewropea; · L-introduzzjoni ta' prodotti ġodda lill-konsumaturi u l-promozzjoni tad-diversità tal-offerta Ewropea; · Is-sensibilizzazzjoni dwar is-sistemi ta' kwalità u tal-prodotti b'valur miżjud għoli. Mistoqsija Nru 1: X'għandhom ikunu l-miri tal-politika tal-informazzjoni u tal-promozzjoni tal-prodotti agrikoli li jilqgħu għall-isfidi ġodda tas-swieq lokali, Ewropej u dinji u li jiggarantixxu l-akbar valur miżjud Ewropew? Minbarra l-miżuri li diġà ttieħdu mill-atturi l-oħra (pereżempju s-settur privat), x'għandha tikkontribwixxi din il-politika? 3. Is-Suq Intern: il-promozzjoni tas-suq agrikolu uniku permezz tal-prodotti tiegħu 3.1. Is-suq reġjonali u lokali Fl-agrikoltura lokali jeżisti potenzjal mistur li mhux qed jiġi sfruttat biżżejjed. Is-swieq reġjonali u lokali jikkostitwixxu l-post essenzjali li jlaqqa' flimkien l-produtturi u l-konsumaturi. Huma jippermettu lil dawk tal-ewwel jaħsdu l-profitti tal-frott tal-ħidma tagħhom, u lil dawk tal-aħħar biex jikkontribwixxu għall-iżvilupp taż-żoni lokali tagħhom, biex inaqqsu l-impatt ambjentali tad-drawwiet tal-konsum tagħhom, u biex ikollhom aċċess għal varjetà sħiħa ta' prodotti stabbiliti fit-tradizzjoni u fil-modi tal-ħajja tagħhom. 3.1.1. Il-valur tas-swieq reġjonali u lokali Mezzi ta' distribuzzjoni fuq distanzi qosra jżidu l-introjtu tal-produtturi u jiżguraw is-sopravivenza ta' għadd kbir ta' farms, b'mod partikolari minħabba marġnijiet ogħla, tnaqqis fl-ispejjeż tat-trasport u awtonomija akbar fir-rigward tas-settur agroambjentali. Jistgħu jikkontribwixxu biex tittejjeb il-prestazzjoni ambjentali f'ċerti termini, pereżempju billi jillimitaw l-emissjonijiet tas-CO2 jew il-ħżin tal-imballaġġ. Mill-perspettiva kulturali u soċjali, jinkoraġġixxu t-teħid ta' deċiżjonijiet f'kollaborazzjoni u governanza lokali aktar sensittiva għall-ħtiġijiet speċifiċi tal-lokal, jippreżervaw u jappoġġaw it-tradizzjonijiet lokali, u fl-istess ħin jgħinu biex il-produtturi u l-konsumaturi jkollhom sehem parteċipanti fir-rabta tal-prodott ma' żona ġeografika. Fil-kuntest ta' approċċ territorjali, l-involviment tal-produtturi fis-sistemi tal-kwalità u tal-promozzjoni ta' dawn il-prodotti għandu rwol ewlieni fit-tweġiba għall-aspettattivi dejjem jiżdiedu marbuta mal-prodotti lokali, mat-tradizzjoni u mal-awtentitiċità, u b'hekk tiġġedded ir-rabta soċjali bejn il-konsumaturi l-produtturi, u jingħata valur lill-freskezza, lill-innovazzjoni u lill-kwalitajiet ta' nutrizzjoni tal-prodotti kif ukoll għat-tagħrif dwar il-prodott 3.1.2. L-istrumenti għall-iżvilupp tas-swieq reġjonali u lokali F'riflessjoni dwar il-mezzi potenzjali kif jistgħu jissaħħu s-swieq lokali, hija importanti li s-sinerġiji u l-komplementarjetajiet ma' fondi Ewropej oħrajn jiġu sfruttati sabiex ikun appoġġat approċċ iffokat aktar fuq il-ħtiġijiet taż-żoni konċernati u li jkun hemm konformità sħiħa mal-prinċipju tas-sussidjarjetà. Attenzjoni partikolari għandha tingħata lill-kooperazzjoni bejn id-diversi atturi sabiex jiġu żviluppati strateġiji għall-produzzjoni u għall-promozzjoni tal-prodotti agrikoli lokali. Sabiex tittejjeb il-kummerċjalizzazzjoni tal-prodotti lokali, għandu jkun hemm id-disponibbiltà ta' miżuri ta' finanzjament għal servizzi bażiċi bħal, pereżempju, il-ħolqien ta' ċentri kummerċjali, ħwienet lokali jew kumplessi kummerċjali għax-xiri konvenjenti ta' kull tip, l-iżvilupp ta' montijiet għall-apert u ta' ġewwa, eċċ. Barra minn hekk, għodda tal-LEADER li jkun integrat aħjar fil-PAK wara l-2013 jista' jkollu rwol aktar importanti għall-promozzjoni ta' mezzi ta' distribuzzjoni fuq distanzi qosra. 3.1.3. Il-metodu tal-ġestjoni tas-swieq reġjonali u lokali Fil-preżent, il-politika għall-iżvilupp rurali tal-UE toffri bosta miżuri li jimmiraw biex jinkoraġġixxu l-produzzjoni ta' kwalità u li jappoġġaw il-gruppi tal-produtturi fil-miżuri tagħhom tal-informazzjoni u tal-promozzjoni. Il-proposti leġiżlattivi li sal-2020 se jitfasslu mill-Kummissjoni fil-qafas tar-riforma tal-PAK se jissupplimentaw u jtejbu l-lista ta' miżuri li jeżistu bħalissa. Anki jekk dawn il-miżuri huma amministrati 'l barra mis-sistema orizzontali tal-promozzjoni, għandhom ikunu koerenti magħha u għandhom jibbenefikaw mill-istess viżibbiltà. Mistoqsija Nru 2: Liema huma l-miżuri ta' informazzjoni u ta' promozzjoni li għandhom jiddaħħlu sabiex ikunu żviluppati swieq lokali u reġjonali aktar b'saħħithom? 3.2. Is-Suq Intern Ewropew: tissaħħaħ ir-rabta bejn l-Ewropej u d-dinja agrikola 3.2.1. Il-ħtiġijiet u l-għanijiet speċifiċi tas-suq intern (minbarra s-swieq reġjonali u lokali) Minn naħa, jeħtieġ li jitħeġġeġ il-konsum ta' prodotti Ewropej, billi r-reputazzjoni tal-prodotti tkun promossa, u min-naħa l-oħra billi jkun hemm sensibilizzazjoni għas-sistemi Ewropej ta' kwalità fost il-konsumaturi kif ukoll il-produtturi li xi minn daqqiet huma infurmati ħażin dwar l-għodda tal-promozzjoni li toffri l-PAK. Fid-dawl ta' dan, tkun ħaġa interessanti li l-informazzjoni tkun iffokata aktar fuq is-suġġetti li ġejjin: · L-istandards Ewropej ta' produzzjoni: L-agrikoltura Ewropea hija magħrufa għall-esiġenzi stretti tagħha fl-oqsma sanitarji, tal-protezzjoni ambjentali u tal-benessri tal-annimali. L-informazzjoni u l-promozzjoni tal-prodotti agrikoli Ewropej għandhom jenfasizzaw aktar il-karatteristiċi marbuta mal-istandards tal-produzzjoni. · L-informazzjoni favur dieta aktar ibbilanċjata: Il-programmi li jħeġġu l-konsum tal-frott u l-ħaxix (pereżempju 5 kuljum) jistgħu jtejbu d-drawwiet tal-ikel. Eżempju ieħor huwa l-programm li jippromwovi l-konsum moderat tal-alkoħol; · Is-sistemi Ewropej ta' kwalità [3]: illum, pereżempju t-tikketti DOP/IĠP/STĠ agrikoltura bijoloġika/Reġjuni Ultraperiferiċi joffru prodotti ta' kwalità garantita lill-konsumaturi f'termini b'mod partikolari ta' għażla, ta' oriġini jew ta' metodu ta' produzzjoni. Minbarra dan, matul jew wara kriżi, jista' jkun hemm il-ħtieġa tal-appoġġ ta' settur f'diffikultà sabiex tintradd lura l-fiduċja jew sabiex il-konsum ikun xprunat mill-ġdid. Fl-2009, pereżempju, serje partikolari ta' programmi supplimentari kienu kkofinanzjati bil-ħsieb li jgħinu lill-produtturi joħorġu mill-kriżi tal-ħalib. L-Unjoni Ewropea jista' jkollha rwol importanti billi tintervjeni wara l-kriżijiet tas-saħħa bħal tal-BSE [bovine spongiform encephalopathy], il-marda tal-ilsien u d-dwiefer jew l-influwenza avjarja u billi xxerred informazzjoni ċara u dettaljata. Fl-aħħar nett, tista' tiġi appoġġata l-kollaborazzjoni bejn l-Istati Membri sabiex tinħoloq komplementarjetà bejn il-kampanji ta' informazzjoni u ta' promozzjoni tal-Istati Membri u/jew tas-settur privat u sabiex titħeġġeġ is-sinerġija. Mistoqsija Nru 3: Liema huma l-ħtiġijiet speċifiċi f'termini ta' informazzjoni u ta' promozzjoni dwar il-prodotti Ewropej u x'għandhom ikunu l-għanijiet tas-suq intern? 3.2.2. Il-miżuri għas-suq intern (minbarra s-swieq reġjonali u lokali) Skont ir-Regolament (KE) Nru 3/2008, il-miżuri ta' informazzjoni u ta' promozzjoni fis-suq intern jieħdu s-sura ta' programmi ppreżentati mill-organizzazzjonijiet professjonali ta' wieħed jew aktar mill-Istati Membri. Dawn il-programmi kkofinanzjati, fil-biċċa l-kbira mill-parteċipanti kollha (l-UE, l-organizzazzjonijiet professjonali u l-Istati Membru) ġeneralment għandhom tul ta' żmien ta' tliet snin. Jikkonċernaw prodott jew prodotti jew indikazzjonijiet ta' kwalità u f'dan l-istadju, ikollhom firxa insuffiċjenti fil-livell Ewropew. Bil-għan li jittejjeb l-ambitu tal-miżuri tal-UE, jaf ikun ta’ siwi li ssir enfasi fuq il-messaġġi ewlenin marbuta mal-mudell ta' produzzjoni agrikola Ewropea billi dawn ikunu spjegati permezz tal-prodotti. Dawn il-miżuri jistgħu jieħdu s-sura ta’: ► Kampanji ta' informazzjoni dwar is-suġġetti/it-temi differenti : · Sabiex il-PAK issir aktar magħrufa permezz tal-prodotti tagħha: l-istandards tal-produzzjoni, ir-rispett għall-ambjent u għall-pajsaġġ, il-benessri tal-annimali, l-indikazzjonijiet ta' kwalità u l-promozzjoni tar-reputazzjoni tagħhom fost il-konsumaturi; · Sabiex titħeġġeġ dieta favur is-saħħa u b'hekk jikkontribwixxu għall-għanijiet tas-saħħa pubblika. Għal kull kampanja, għandhom ikunu ddefiniti l-gruppi fil-mira u l-għodda ta' komunikazzjoni (bħal spots televiżivi jew tar-radju, is-siti elettroniċi, il-pubblikazzjonijiet, iż-żjarat fl-iskejjel u fl-impriżi, eċċ.). ► Miżuri ta' promozzjoni li jispjegaw il-mudell Ewropew tal-produzzjoni F'ċerti każijiet ikun hemm rabtiet mill-qrib bejn, minn naħa, il-prodott u, min-naħa l-oħra, aspett partikolari tal-mudell agrikolu u agroalimentari Ewropew. Fiil-qafas ta' miżura ta' informazzjoni u ta' promozzjoni, dawn il-prodotti jistgħu jkunu l-muturi stess għall-promozzjoni tal-ispeċifiċità u tal-eċċellenza tal-modi tal-produzzjoni tal-UE. Diġà jeżisti għadd ta' programmi relatati mat-tikketti tal-kwalità, li jiffokaw fuq ċerti prodotti b'mod partikolari, pereżempju fis-settur tal-laħam fir-rigward tal-prassi li jirrispettaw il-benessri tal-annimali. ► Interventi ad hoc f'każ ta' kriżi F'każ ta' kriżi ekonomika jew tas-saħħa, huwa importanti li ċ-ċittadini jkollhom messaġġi ċari fil-livell Ewropew. Miżuri bħal dawk tal-informazzjoni u tal-promozzjoni tal-prodott affettwat jikkontribwixxu għal reazzjoni dinamika, rapida u effikaċi. ► Il-ħolqien ta' pjattaforma Ewropea għall-iskambju ta' prattiki tajbin L-iskambju ta' prattiki tajbin bejn il-professjonisti huwa strument għall-iżvilupp ta' miżuri adattati. Jista' jiġi stabbilit servizz għall-iskambju (workshops, siti elettroniċi...) għad-dispożizzjoni tal-atturi kollha fil-politika ta' informazzjoni u ta' promozzjoni fil-livell Ewropew. Pjattaforma bħal din tiffaċilita t-tfassil ta' programmi "Pajjiżi Multipli", li jistgħu jiġu strutturati u kkoordinati aħjar milli kif qiegħed isir illum. Pereżempju, jista' jiġi kkonċepit minn Stati Membri Mediterranji programm li jimmira lejn l-Istati Membri tat-Tramuntana tal-Ewropa u li taħt "bandiera komuni ġenerika u Ewropea" jgħarrfu dwar il-benefiċċji tad-dieta Mediterranja permezz ta' ċerti prodotti bħaż-żejt taż-żebbuġa, il-frott u l-ħaxix u l-konsum moderat tal-inbid. Mistoqsija Nru 4: Liema huma l-miżuri li għandhom ikunu żviluppati biex jinkisbu l-għanijiet, u b'hekk l-intervent tal-Unjoni Ewropea fis-suq intern ikun ottimizzat? 4. Is-suq estern dejjem aktar kompetittiv: post ta' għażla għall-promozzjoni tal-prodotti Ewropej 4.1. It-tisħiħ tal-qagħda tal-agrikoltura Ewropea fis-suq dinji Fl-2010, l-esportazzjonijiet tal-prodotti agrikoli Ewropej laħqu l-valur ta' aktar minn EUR 90 biljun. Il-prodott lest jirrappreżenta 64 % minn dan il-volum, bix-xorb alkoħoliku u l-inbejjed il-prodotti li jieħdu l-ewwel post (16 %). Fil-preżent l-esportazzjonijiet tal-prodotti agrikoli kważi kollha qed isiru mingħajr rifużjoni (EUR 385 miljun fl-2010 imqabbel maċ-ċifra ta' aktar minn EUR 6 000 miljun għas-sena 2000). Dan ir-riżultat inkiseb bis-saħħa ta' agrikoltura Ewropea kompetittiva bi prodotti agrikoli li jibbenefikaw minn ambjent favorevoli fis-swieq dinji, iżda l-kompetizzjoni dinjija hija qawwija u l-pożizzjonijiet Ewropej qed jiddgħajfu għall-vantaġġ ta' atturi oħra aktar aggressivi. Il-promozzjoni tal-prodotti hija l-kompitu l-ewwel u qabel kollox tal-produtturi, tal-esportaturi u tal-Istat Membri, iżda l-Unjoni Ewropea jista' jkollha rwol kruċjali li tiffaċilita u tagħti appoġġ. Bħalissa, l-impriżi Ewropej fil-biċċa l-kbira tagħhom qed isegwu strateġiji separati mingħajr ma jintegraw id-dimensjoni Ewropea, li jwassal għal frammentazzjoni tal-messaġġi u għal duplikazzjoni ta' miżuri li tqum ħafna flus u taħli ż-żmien. Fil-kuntest attwali, l-Ewropa għandha timmobilizza l-enerġiji kollha tagħha biex tippromwovi l-palat tal-prodotti tagħha u tal-metodi tal-produzzjoni, bl-istess mod kif jagħmlu l-imsieħba kummerċjali tagħha (l-Istati Uniti tal-Amerika, l-Awstralja, il-Kanada...). Dan jirrikjedi appoġġ finanzjarju konsistenti. Biex issaħħaħ il-pożizzjoni kompetittiva tagħha, l-Unjoni Ewropea tista' b'mod partikolari: · Tappoġġa l-ftuħ u l-iżvilupp tas-swieq – b'mod partikolari f'konnessjoni man-negozjar ta' ftehimiet internazzjonali – sabiex il-produtturi Ewropej ikollhom aktar opportunitajiet biex jippromwovu u jesportaw il-prodotti tagħhom. · Tappoġġa l-miżuri konsistenti ta' promozzjoni billi ssegwi strateġija u għanijiet Ewropej li jkunu definiti b'mod ċar. Dawn il-miżuri jistgħu jew ikunu mmirati direttament lejn il-konsumaturi u l-professjonisti barranin li għandhom ikunu infurmati dwar il-prodotti Ewropej u mħeġġa jikkunsmawhom, jew lejn il-produtturi u l-gruppi ta' produtturi Ewropej li għandhom ikunu mħeġġa u megħjuna biex iżidu l-bejgħ tagħhom fis-swieq terzi (l-ingranaġġ). Mistoqsija Nru 5: X'inhuma l-ħtiġijiet speċifiċi f'termini ta' informazzjoni u ta' promozzjoni dwar il-prodotti Ewropej u x'għandhom ikunu l-għanijiet tas-suq estern? 4.2. Il-miżuri għas-suq estern Fil-preżent, fi ħdan il-qafas orizzontali tar-Regolament tal-Kunsill (KE) Nru 3/2008, l-Unjoni Ewropea tiffinanzja miżuri ta' promozzjoni (1) permezz tal-programmi multiannwali proposti mill-professjonisti jew (2) programmi li jinbdew direttament mill-Kummissjoni. Bejn l-2007 u l-2010, l-għadd tal-programmi għas-suq estern kien jirrappreżenta biss 29 % u l-valur tagħhom 26 % (b'medja ta' EUR 14 miljun annwalment għal dan il-perjodu għas-sehem ikkofinanzjat mill-UE). Ir-rata ta' programmi li ma ġewx aċċettati telgħet għal 56 %. F'aktar minn 90 % tal-programmi li kienu approvati, l-għodod li ntużaw prinċipalment kienu ktejbiet ta' informazzjoni, partiċipazzjonijiet f'fieri u l-involviment tal-professjonisti. Il-Kummissjoni torganizza wkoll avvenimenti promozzjonali (1 jew 2 fis-sena) bis-saħħa tal-missjonijiet kummerċjali ta' livell għoli f'pajjiżi terzi permezz ta' seminars, ta' parteċipazzjoni f'fieri, ta' laqgħat mal-istampa jew laqgħat bejn l-impriżi. Kull waħda minn dawn iż-żjarat hija akkumpanjata sistematikament b'attivitajiet ta' relazzjonijiet pubbliċi kemm qabel kif ukoll wara l-missjoni. Il-Qorti tal-Awdituri tqis l-impatt ta' dawn il-miżuri bħala wieħed pożittiv. Madankollu, ta' min wieħed isir jaf jekk l-intervent tal-Unjoni Ewropea jistax ikun ottimizzat, pereżempju billi jissegwew ir-rakkomandazzjonijiet tal-valutazzjoni esterna li saret l-aħħar [4], dawk tal-Parlament Ewropew [5] jew dawk tal-Qorti Ewropea tal-Awdituri [6] dwar il-baġit, u billi tipproponi miżuri differenti li jkunu immirati aktar lejn l-appoġġ tekniku li jingħata lill-produtturi/lill-impriżi: – tiżdied il-kapaċità tal-esportazzjoni tal-produtturi Ewropej: il-Kummissjoni għandha tagħti bidu għal miżuri ta' assistenza biex tgħin lill-bdiewa Ewropej jiżviluppaw l-istrateġiji tal-kummerċjalizzazzjoni tagħhom skont il-prodott tagħhom, is-suq fil-mira tagħhom, eċċ. Il-Kummissjoni tista', pereżempju, twettaq studji dwar id-drawwiet tal-konsumaturi, torganizza ġranet għall-informazzjoni, tiżvluppa pjattaformi interattivi tal-internet bħal dawk li diġà jeżistu f'pajjiżi oħrajn bħall-Istati Uniti tal-Amerika jew il-Kanada, jew tuża mezzi ta' komunikazzjoni ġodda (bħal ta’ Facebook, bi speċjalizzazzjoni fuq il-miżuri agrikoli ta' promozzjoni), u tista' wkoll tagħti aċċess għall-infrastruttura tal-stands Ewropej fil-fieri internazzjonali; – tinħoloq sinerġija bejn il-produtturi u l-programmi. Il-miżuri tal-Unjoni Ewropea għandhom jistimolaw ir-raggruppament tal-impriżi żgħar u ta' daqs medju biex b'hekk ikunu jistgħu jilħqu l-massa kritika għall-kummerċ fis-suq estern. B'mod konkret, l-iżvilupp tan-netwerks jista' jgħin biex jintlaħaq dan il-għan. Fil-livell Ewropew, in-netwerks jippermettu l-ħolqien tas-sinerġiji bejn il-produtturi bil-għan li jistimolaw l-programmi ta' prodotti multipli jew ta' pajjiżi multipli b'valur miżjud għoli għall-Ewropa; – jiġu megħjuna l-parteċipanti ġodda billi l-miżuri eliġibbli jiġu estiżi għal ħidmiet esplorattivi (pereżempju kampanji pilota ta' sena, studji dwar is-suq). Kull miżura li hija mmirata lejn is-suq estern għandha tiġi żviluppata f'konformità mal-miżuri ta' appoġġ eżistenti fil-qafas tal-politika Ewropea dwar il-kummerċ [7]. Mistoqsija Nru 6: Liema huma l-miżuri li għandhom ikunu żviluppati biex jinkisbu l-għanijiet u b'hekk l-intervent tal-Unjoni Ewropea fis-suq estern ikun ottimizzat? 5. Il-kontenut u l-metodi ta' ġestjoni għas-swieq interni u esterni 5.1. Min se jibbenefika? Fil-preżent, skont is-sistema orizzontali, l-organizzazzjonijiet li jfasslu proposti għal programmi jridu jkunu organizzazzjonijiet professjonali jew interprofessjonali li jirrappreżentaw is-settur jew is-setturi kkonċernati fi Stat Membru wieħed jew aktar jew fil-livell Ewropew. Din ir-restrizzjoni ma teżistix fis-settur tal-inbid u għalhekk il-kumpaniji privati u l-entitajiet pubbliċi – sakemm ma jkunux l-uniċi benefiċjarji – jistgħu wkoll jibbenefikaw mill-miżuri ta' promozzjoni. Tkun ħaġa xierqa li tiġi investigata l-possibbiltà li l-aċċess jiġi estiż għal strutturi oħrajn minbarra l-organizzazzjonijiet professjonali bħal pereżempju l-impriżi jew il-kmamar tal-kummerċ. Estensjoni bħal din għandha tippermetti l-inklużjoni tas-setturi li mhumiex sistematikament strutturati bis-saħħa tal-organizzazzjonijiet professjonali ta' kull Stat Membru. Barra minn hekk, il-parteċipazzjoni ta' atturi individwali tista' tkun ikkonċepita fil-qafas ta' limiti definiti b'mod ċar, bħal pereżempju l-projbizzjoni tal-promozzjoni diretta (jiġifieri l-pubbliċità) ta' prodott partikolari ta' impriża konċernata. Il-promozzjoni tal-prodotti tista' tkun awtorizzata fil-każ li dawn jippermettu li jkun spjegat messaġġ Ewropew fuq firxa usa' li l-impriża timpenja ruħha li tippromwovi. Question 7: Min għandhom ikunu l-benefiċjarji? Għandha tingħata prijorità lil ċerti benefiċjarji? 5.2. Konsistenza msaħħa mal-istrumenti l-oħra tal-PAK Maż-żmien, ġew elaborati strumenti speċifiċi ta' promozzjoni u ta' informazzjoni għal ċerti prodotti, minbarra l-miżuri previsti fil-qafas tar-Regolament (KE) Nru 3/2008. Dawn l-għodod jirriflettu r-relevanza u l-importanza li miżuri ambizzjużi jibqgħu jiġu sostnuti għas-setturi konċernati. Madankollu jeħtieġ li jiġu eżaminati wkoll is-sinerġiji potenzjali bejn dawn l-istrumenti differenti b'tali mod li jwasslu għal miżuri ta' promozzjoni aktar koordinati u aktar effikaċi. Sabiex jiġu ddefiniti metodi ta' aċċess koerenti, għandha ssir riflessjoni dwar ir-rabtiet potenzjali bejn il-politika ta' promozzjoni u ta' informazzjoni għall-prodotti agrikoli u agroalimentari bħala tali u l-għodod li ġejjin: is-sistema għall-appoġġ tal-konsum tal-ħalib u tal-frott fl-iskejjel; l-istrumenti tal-promozzjoni tal-inbid fil-pajjiżi terzi; il-miżuri ta' informazzjoni u ta' promozzjoni previsti fil-qafas tal-programmi operattivi tal-organizzazzjoni tal-produtturi tal-frott u l-ħaxix; il-faċilità għall-appoġġ tal-agrikoltura fit-territorji ultraperiferiċi fil-qafas tal-programmi POSEI; is-sistemi tal-kwalità tal-ikel jew tal-promozzjoni tal-prodotti skont l-indikazzjonijiet uffiċjali tal-kwalità stipulati fil-miżuri għall-Iżvilupp Rurali (il-miżuri 132 u 133, l-Assi 1 tal-FAEŻR, it-titjib fil-kompetittività tal-agrikoltura u tal-forestrija); l-appoġġ speċifiku stabbilit bl-Artikolu 68 tal-Iskema tal-Pagament Uniku (Ir-Regolament (KE) Nru 73/2009); il-miżuri għall-promozzjoni taż-żejt taż-żebbuġa fil-pajjiżi mhux Ewropej permezz tal-Kunsill Internazzjonali taż-Żebbuġa (International Olive Council - IOC); jew il-politika ta' informazzjoni u ta' komunikazzjoni dwar il-Politika Agrikola Komuni stabbilita bis-saħħa tar-Regolament (KE) Nru 814/2000 [dwar il-miżuri ta' tagħrif li għandhom x'jaqsmu mal-politika komuni]. Mistoqsija Nru 8: Sabiex jiġu żviluppati strateġiji ta' aċċess għas-swieq lokali aktar effettivi u aktar ambizzjużi, kemm dawk Ewropej kif ukoll dawk globali, hemm il-possibbiltà ta' sinerġiji bejn l-għodod differenti ta' promozzjoni u ta' informazzjoni li l-UE għandha għad-dispożizzjoni tagħha? 5.3. Id-definizzjoni u l-identifikazzjoni aħjar tal-miżuri Il-qafas regolatorju attwali huwa relattivament restrittiv. Ġew elaborati listi pożittivi [8] ta' prodotti li jistgħu jkunu s-suġġett ta’ miżuri ta' promozzjoni. Fis-suq Ewropew, ġiet stabbilita għal kull prodott jew tema, lista ta' gruppi fil-mira, ta' messaġġi u ta' strumenti li għandhom jintużaw. Dawn il-listi, li ntirtu mill-imgħoddi, ġew aġġornati progressivament mill-Kummissjoni, iżda r-relevanza tagħhom għandha tiġi eżaminata mill-ġdid. Bl-istess mod, bħalissa, il-programmi jirrelataw ma' prodotti speċifiċi jew ma' sistemi ta' kwalità (pereżempju: informazzjoni dwar il-ħalib u l-karatteristiċi nutrittivi tiegħu). Approċċ ġdid, aktar flessibbli u possibbilment aktar inċiżiv ikun jirrikjedi li l-ewwel nett tingħata attenzjoni għal dawk il-messaġġi ewlenin definiti fil-livell Ewropew, u mbagħad li dawn il-messaġġi jinqasmu f'komponenti żgħar li jiġu spjegati bi prodotti b'tali mod li d-diversità, ir-rikkezza u l-komplementarjetà tal-produzzjoni Ewropea jkunu enfasizzati. Mistoqsija Nru 9: Liema prodotti agrikoli u agroalimentari għandhom ikunu eliġibbli, u skont liema kriterji? Mistoqsija Nru 10: Biex ikunu aktar effettivi, x'għandhom ikunu l-metodi ta' promozzjoni? Għandha tingħata attenzjoni partikolari għall-promozzjoni ta' messaġġi ewlenin, bħal pereżempju "5 porzjonijiet ta' frott u ħaxix kuljum" jew " it-togħma tal-Ewropa" jew dwar gruppi ta' prodotti (pereżempju: il-ġobon, l-inbid eċċ.)? 5.4. Jiġu promossi aħjar l-oriġini ġeografika u/jew l-ismijiet kummerċjali Il-varjetà ta' prodotti agrikoli u agroalimentari Ewropej hija tant kbira li ħafna drabi lanqas hemm il-ħtieġa li wieħed imur lil hinn mill-immaġni ġenerika Ewropea biex il-valur ta' prodott jiġi promoss. Madankollu, bħalissa, jeżistu possibbiltajiet limitati għat-tismija tal-marki kummerċjali u/jew tal-oriġini u dan xi drabi jdgħajjef l-interess tal-operaturi privati biex jikkofinanzjaw programmi promozzjonali fil-livell Ewropew. B'mod awtomatiku, fil-maġġoranza tal-miżuri, kwalunkwe referenza għall-oriġini għandha tkun sekondarja għall-messaġġ ewlieni. L-oriġini tal-prodott tista' tintwera meta tikkonċerna denominazzjoni stipulata skont ir-regolazzjoni Ewropea (pereżempju: prodotti DPO/IĠP) [9]. Jeżistu regoli partikolari għal tnejn mis-setturi: · L-inbid [10]: il-promozzjoni tal-marki kummerċjali individwali hija awtorizzata għall-pajjiżi terzi sakemm ma tingħata l-ebda għajnuna Statali addizzjonali għall-finanzjament tal-promozzjoni, u sakemm il-miżura tikkonċerna l-inbejjed li jibbenefikaw minn denominazzjoni protetta tal-oriġini jew indikazzjoni ġeografika li għalihom hija indikata l-varjetà tal-għenba. · il-frott ul-ħaxix [11]: il-promozzjoni tal-marki kummerċjali individwali jew ta' ismijiet li fihom referenzi ġeografiċi mhix awtorizzata minbarra: – tal-marki kummerċjali tal-organizzazzjoni tal-produtturi, tal-assoċjazzjonijiet ta’ organizzazzjonijiet tal-produtturi u s-sussidjarji; – il-promozzjoni ġenerika u l-promozzjoni ta’ tikketti tal-kwalità. L-ismijiet ġeografiċi huma awtorizzati biss fil-każ ta' denominazzjonijiet protetti tal-oriġini jew tal-indikazzjonijiet ġeografiċi protetti. Fil-qafas ta' approċċ strateġiku definit b'mod ċar, għandha tkun possibbli li wieħed jafda fil-kapaċità ta' ċerti marki kummerċjali jew indikazzjonijiet tal-oriġini li jiftħu s-swieq, sakemm dawn ikunu kapaċi wkoll li jservu bħala muturi għall-prodotti Ewropej kollha, b'mod partikolari fis-swieq esterni. Possibbiltà waħda hija li l-karattru Ewropew tal-prodotti ikun enfasizzat fil-programmi promozzjonali ppreżentati mill-organizzazzjonijiet rappreżentattivi professjonali u/jew interprofessjonali, iżda mingħajr ma jkollhom ineħħu indikazzjonijiet aktar preċiżi tal-oriġini jew ta' marka kummerċjali. Għaldaqstant, jeħtieġ li jkun żgurat li l-messaġġ Ewropew ikun aktar prominenti, b'mod ċar, mill-marka jew mill-indikazzjoni tal-oriġini tal-prodott, u li kwalunkwe miżura li kellha interess purament privat ma tkun rċieviet l-ebda finanzjament Ewropew iżda biss l-attivitajiet ta' infrastruttura jew attivitajiet orizzontali oħra stipulati fil-programm. Mistoqsija Nru 11: Xieraq li jkun hemm aktar spazju għat-tismija tal-oriġini tal-prodott? Jekk iva, skont liema kriterji? Mistoqsija Nru 12: Huwa xieraq li l-marki kummerċjali jintużaw bħala għodda ta' promozzjoni fis-suq estern? Jekk iva, skont liema kriterji? 5.5. X'għandu jsir biex tkun stimolata tmexxija fil-livell multinazzjonali? Skont ir-regoli attwali, "għandha tingħata prijorità lill-programmi proposti minn għadd ta' Stati Membri jew li jipprevedu miżruri f'bosta Stati Membri". Meta jingħaqdu għadd ta' Stati Membri biex jippreżentaw u jimplimentaw programm komuni b'bosta pajjiżi fil-mira tiegħu, id-dimensjoni Ewropea titkattar u l-baġit disponibbli jintuża b'mod aktar effiċjenti. Din hi r-raġuni għaliex il-Kummissjoni tinkoraġġixxi u tkompli tiffavorixxi dan it-tip ta' programm. Madankollu. is-sitwazzjoni bħalissa u d-dejta għall-perjodu 2006-2010 juru li ftit huma l-Istati Membri li jidħlu għal inizjattiva bħal din. Meta fil-fatt jidħlu, il-programm mhux dejjem jintgħażel, ġeneralment minħabba nuqqas ta' strateġija konkreta u ta' għanijiet u miżuri komuni. Il-kofinanzjament u l-proċeduri attwali bħall-iffirmar tal-kuntratti bejn l-Istati Membri u l-organizzazzjonijiet nazzjonali li jippreżentaw il-proposti jimminimizzaw ir-rwol tal-organizzazzjonijiet professjonali fil-livell Ewropew, meta dawn jinsabu fl-aqwa pożizzjoni biex ifasslu u jimplimentaw programmi b'dimensjoni tassew Ewropea. Jeħtieġ li jinsabu strutturi jew proċeduri li jiffaċilitaw dan it-tip ta' programmi. Mistoqsija Nru 13: X'qed iżomm il-preżentazzjoni u l-implimentazzjoni tal-programmi Pajjiżi Multipli? X'inhu meħtieġ biex jitħeġġu dawn il-programmi b'dimensjoni Ewropea qawwija? Mistoqsija Nru 14: Hemm il-ħtieġa li jiġu żviluppati tipi oħrajn ta' programmi u/jew ta' għodod? 5.6. Kif għandha ssir l-implimentazzjoni? L-implimentazzjoni għandha ssir permess ta' proċeduri sempliċi, għandha tkun adattata għall-għanijiet u għandha tippermetti li l-ksib tagħhom isir "bl-anqas spiża amministrattiva possibbli " fi ħdan qafas koerenti. Bħalissa, it-tmexxija tal-programmi ta' promozzjoni hija kondiviża bejn il-Kummissjoni u l-Istati Membri [12]. Fil-prattika, l-Istati Membri jivvalutaw il-proposti tal-programmi f'termini tal-konformità, il-prospetti tagħhom u b'kunsiderazzjoni tal-kwalità/il-prezz, imbagħad jibagħtu lill-Kummissjoni dawk li jqisu bħala eliġibbli għall-kofinanzjament. Sussegwentement, il-Kummissjoni wara li tkun eżaminathom u wara kwalunkwe talba eventwali għal modifika, tipproċedi bl-għażla tal-programmi għall-kofinanzjament. Dawn il-programmi mbagħad jiġu implimentati mill-"entitajiet ta' implimentazzjoni" li jintgħażlu mill-organizzazzjoni applikanti. L-Istat Membru għandu r-responsabbiltà li jsegwi l-implimentazzjoni tajba tal-programmi, tal-pagamenti lill-benefiċjarji u tal-kontrolli korrispondenti. Grupp ta' monitoraġġ, ippresedut mill-Istat Membru konċernat u li huwa assistit mill-Kummissjoni, jiltaqa' regolarment biex isegwi l-progress tal-programmi differenti. Il-proċess tal-għażla għandu żewġ faċċati u huwa estensiv seba' (7) xhur żmien bejn id-data tal-iskadenza għall-preżentazzjoni lill-Istat Membru u d-deċiżjoni tal-Kummissjoni), li jillimita kull kapaċità għall-iżvilupp ta' kampanji b'mod reattiv u pragmatiku skont il-ħtiġijiet. Żewġ alternattivi huma possibbli: – L-għażla fil-livell tal-Istati Membri. Qabelxejn, tkun meħtieġa l-allokazzjoni tal-baġits finanzjarji għal kull Stat Membru. Minbarra d-diffikultajiet assoċjati ma' din l-għażla (x'ammont u skont liema kriterji?), it-tmexxija permezz tal-baġits nazzjonali allokati minn qabel tpoġġi fir-riskju d-dimensjoni Ewropea tal-miżuri. Din teżisti diġà fis-setturi tal-frott u l-ħaxix (allokazzjoni baġitarja massima għal kull organizzazzjoni skont il-volum tal-produzzjoni tagħha) u tal-inbid (allokazzjoni baġitarja stabbilita fil-livell nazzjonali). Iżda, għal dawn iż-żewġ setturi, il-kuntest huwa differenti; il-miżuri ta' promozzjoni jiffurmaw parti minn serje sħiħa ta' miżuri settorjali u huma integrati fi programmi li jinkludu wkoll attivitajiet ta' żvilupp jew ta' ristrutturar. – L-għażla fil-livell Ewropew. F'dan il-każ qed nitkellmu dwar metodu ta' selezzjoni simili għal dak użat fil-qafas tas-sejħa għall-proposti: il-Kummissjoni tivvaluta l-proposti megħjuna ta' sikwit minn esperti esterni. Fil-biċċa l-kbira tal-każijiet, skont din il-proċedura tal-għażla, il-Kummissjoni hija responsabbli wkoll għas-segwitu, għall-kontroll u għall-ħlas. Għalhekk jeħtieġ li ssir riflessjoni dwar ir-rwol tal-Istati Membri f'dan il-kuntest. Għandu jkun li ma jkollhom l-ebda rwol, jew ikun aħjar li d-deċiżjoni dwar il-miżuri tittieħed fil-livell tal-Kummissjoni filwaqt li l-Istati Membri jintalbu jissorveljaw u jikkontrollaw l-implimentazzjoni tal-programmi li jintgħażlu b'dan il-mod? Mistoqsija Nru 15: Kif jistgħu l-għażla u l-implimentazzjoni tal-programmi jsiru aktar semplifikati u mtejba? 5.7. X'għandu jkun il-baġit tal-Ewropa sabiex jinkisbu l-għanijiet? Bħalissa, il-programmi huma kkofinanzjati mill-UE (sa 50 %), il-bqija tal-ammont titħallas mill-professjonisti jew mill-organizzazzjonijiet li jippreżentaw il-proposti (tal-anqas 20 %) u l-Istati Membri konċernati. Il-prinċipju tal-kofinanzjament jidher l-aktar wieħed adattat sabiex id-diversi atturi jkollhom sens ta' responsabbiltà. Għandu jiġi analizzat jekk biex niksbu l-għanijiet tagħna jew fil-każ ta' ċerti għanijiet prijoritajri, għandniex nipproponu livell akbar ta' kofinanzjament. Fil-kuntest tat-titjib fl-orjentazzjoni tas-suq bit-tneħħija progressiva tas-sussidji fuq l-esportazzjoni, bid-diżakkoppjament tal-pagamenti diretti u billi jintużaw miżuri ta' tmexxija tas-suq f'każijiet eċċezzjonali biss, il-miżuri ta' promozzjoni jirrappreżentaw għodda addizzjonali għall-miżuri tas-suq konvenzjonali sabiex tkun appoġġata u rinfurzata l-kompetittività tal-agrikoltura tal-UE. Biex tkun effettiva, għodda trid tkun allokata baġit li jkun jaqbel mal-ambizzjonijiet tagħha. Stima inizjali tal-baġit meħtieġ se titħejja fi tmiem din il-proċedura tal-konsultazzjoni abbażi ta' valutazzjoni tal-politika eżistenti u ta' analiżi tal-impatt tal-għażliet futuri. 6. Konklużjoni: Dibattitu pubbliku u miżuri oħrajn Il-problemi u l-kwistjonijiet li tqajmu f'dan il-Green Paper huma l-aspetti fundamentali li għandhom jingħataw attenzjoni partikolari fl-iżvilupp ta' qafas strateġiku komuni għall-politika tal-informazzjoni u tal-promozzjoni tal-prodotti agrikoli tal-UE u l-istrumenti marbuta magħha. Għal din il-konsultazzjoni, il-Kummissjoni tixtieq tiġbor l-opinjonijiet tal-organizzazzjonijiet u ċ-ċittadini kollha li għandhom interess fl-informazzjoni u l-promozzjoni tal-prodotti agrikoli. Il-bdiewa, il-produtturi tal-prodotti agroalimentari, l-organizzjoniijiet mhux governattivi, l-ipproċessuri, il-bejjiegħa bl-imnut, id-distributuri, in-negozjanti, l-importaturi, l-esportaturi, il-konsumaturi, l-entitajiet pubbliċi u l-partijiet interessati kollha huma mħeġġa jagħtu l-kontributi tagħhom fuq: - is-sit tal-internet http://ec.europa.eu/yourvoice Il-Kummissjoni tistieden lill-organizzazzjonijiet li jixtiequ jibagħtu kummenti fil-kuntest ta' konsultazzjoni pubblika biex jipprovdu lill-Kummissjoni u lill-pubbliku ġenerali l-informazzjoni dwar min huma u liema interessi jirrappreżentaw. Fil-każ li organizzazzjoni tiddeċiedi ma tagħtix din l-informazzjoni, il-politika stabbilita tal-Kummissjoni hija li tqis dan il-kontribut bħala kontribut individwali (għall-istandards li japplikaw għal konsultazzjonijiet, ara COM(2002) 704, u għall-komunikazzjoni dwar is-segwitu tal-Green Paper "Inizjattiva Ewropea għat-Trasparenza" ara COM(2007) 127 tal-21.3.2007). Il-konsultazzjoni tagħlaq fit-30-09-2011. Mistoqsija Nru 16: Il-parteċipanti huma mistiedna jressqu kull mistoqsija li jista' jkollhom dwar il-politika tal-informazzjoni u tal-promozzjoni tal-prodotti agrikoli li mhix koperta f'dan id-dokument. [1] Ir-Rapport tal-Kummissjoni lill-Parlament Ewropew u lill-Kunsill dwar l-applikazzjoni tar-Regolament Nru 3/2008 f'Novembru 2010 (referenza: COM(2010) 692 [2] Ir-Rapport Speċjali Nru 10/2009. Azzjonijiet ta’ informazzjoni u promozzjoni għalll-prodotti agrikoli. [3] Ara wkoll il-proposti li saru fil-"Pakkett ta' kwalità 2010" http://ec.europa.eu/agriculture/quality/policy/quality-package-2010/index_en.htm [4] "What lessons can be learnt from 8 years of promotion programmes in third countries?" Euréval- Diċembru 2008. Bħalissa għaddejja valutazzjoni esterna dwar il-politika tal-promozzjoni ta' informazzjoni li għandha tiġi ffinalizzata qabel tmiem is-sena 2011. [5] Riżoluzzjoni leġiżlattiva 2007/0095 (CNS) [6] Ir-Rapport Speċjali Nru 10/2009. [7] Il-Politika tal-Kummerċ bħala element prinċipali mill-Istrateġija tal-UE 2020 – COM(2010) 612. [8] L-Annessi I u II tar-Regolament (KE) Nru 501/2008. [9] L-Artikolu 5, il-punt 2 tar-Regolament (KE) Nru 501/2008. [10] L-Artikolu 103p tar-Regolament (KE) Nru 1234/2007. [11] L-Anness VIII, il-punt 15 tar-Regolament (KE) Nru 1580/2007 [12] Skont it-tmexxija kondiviża: Il-Kummissjoni tibqa' responsabbli għall-baġit, iżda tirrikjedi lill-Istati Membri jkunu responsabbli għall-ħlas lill-benefiċjarji skont il-kundizzjonijiet stabbiliti fil-livell tal-UE. Il-Kummissjoni mbagħad tiżgura li l-approprjazzjonijiet jitħallsu kif dovut (il-proċedura tal-approvazzjoni tal-kontijiet). --------------------------------------------------